ÚRAD VLÁDY SLOVENSKEJ REPUBLIKY
          Sekcia vládnej legislatívy

Na rokovanie vlády SR
								dňa 17. apríla 2002
								K materiálu č.2785/2002
								K bodu č. 24

S T A N O V I S K O

k návrhu zákona o navrátení nezákonne vyvezených kultúrnych predmetov

I

Návrh zákona o navrátení nezákonne vyvezených kultúrnych predmetov  predkladá na rokovanie vlády Slovenskej republiky minister kultúry Milan Kňažko na základe Plánu legislatívnych úloh vlády Slovenskej republiky na rok 2002 a v súlade s uznesením vlády Slovenskej republiky č. 1154 z 12. decembra 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001.

II

Návrhom zákona sa upravuje postup pri navrátení kultúrnych predmetov, ktoré sa nezákonne vyviezli z územia Slovenskej republiky na územie iného členského štátu Európskej únie alebo z územia členského štátu na územie Slovenskej republiky. Účelom predkladaného návrhu je transformovať do právneho poriadku Slovenskej republiky smernicu Rady č. 93/7/EHS z 15. marca 1993 o navrátení kultúrnych predmetov nezákonne vyvezených z územia členského štátu v znení smernice Európskeho parlamentu a Rady č. 96/100/ES zo 17. februára 1997 a smernicu Európskeho parlamentu  a Rady č. 2001/38/ES z 5. júna 2001, ktorou sa mení a dopĺňa smernica Rady č. 93/7/EHS o vrátení kultúrnych objektov z územia členského štátu. 

III

Návrh zákona bol predmetom medzirezortného pripomienkového konania, v rámci ktorého zásadné pripomienky uplatnilo Ministerstvo vnútra SR, Ministerstvo spravodlivosti SR a Úrad vlády SR – Sekcia inštitútu pre aproximáciu práva. V rámci rozporového konania boli, ako predkladateľ uvádza, všetky rozpory odstránené a návrh sa na rokovanie vlády Slovenskej republiky predkladá bez rozporov.
	Návrh zákona sa nepredkladá na rokovanie Rady hospodárskej a sociálnej dohody, pretože podľa § 3 zákona č. 106/1999 Z.z. o hospodárskom a sociálnom partnerstve nepatrí do oblasti jej záujmu.
Legislatívna rada vlády Slovenskej republiky prerokovala predložený návrh zákona na svojom rokovaní 9. apríla 2002 a následne tento odporučila,  po zapracovaní jej pripomienok, predložiť na rokovanie vlády Slovenskej republiky v novom znení.

IV

Sekcia vládnej legislatívy Úradu vlády SR konštatuje, že predkladateľ v novom znení návrhu zákona zapracoval pripomienky legislatívnej rady v počte 20 a  odporúča vláde návrh zákona o navrátení nezákonne vyvezených kultúrnych predmetov  s c h v á l i ť ešte s týmito pripomienkami:

K §2:
-	v v odseku 5 je potrebné slovo „ktorého“ vložiť  až za slová „na území“,
-	v odseku 6 je potrebné slovo „ktorého“ vložiť až za slovo „územia“.

K § 15:
-	slová „odseku 1“ je potrebné nahradiť slovami „odseku 2“.

Bratislava 16. apríla 2002         
Vypracovala: J. Štelbacká 
                      
							         Štefan G r m a n
								generálny riaditeľ 
							    sekcie vládnej legislatívy